西禪新閣
作者：沈遼
朝代：宋

paragraphs: 秋浦千萬山，蒼煙媚髙木。
流髟落浦中，泓澄一川渌。
江南佳麗地，六代多遺躅。
不見石城人，空餘瓊樹曲。
長圍山勢壮，不駐如車轂。
道人敞重閣，却倚山陽麓。
西江瀉軒外，雪浪髙如屋。
未若秋浦佳，平鋪紺文縠。
水中白石爛，汎汎如孤鶩。
天外九蕖蓉，突兀揺蒼玉。
太白一杯酒，杜郎滿頭菊。
千載忽已空，白骨埋荒谷。
齊山皓髪客，逍遥老松竹。
拏舟試一眺，時方秋氣肅。
飄蕭得勝意，遠邇窮幽瞩。
行當乘月来，置榻山頭宿。